**Csongrád Város Polgármesterétől**

Száma: Ép/362-2/2019.

Témafelelős: Bárdos Rita

# Előterjesztés

**Csongrád Város Önkormányzata Képviselő-testületének**

**2019. augusztus 13-án tartandó rendkívüli ülésére**

Tárgy: *A települési önkormányzatok helyi közösségi közlekedésének támogatás elnyerésére irányuló pályázat benyújtása.*

***Tisztelt Képviselő-testület!***

Az Innovációs és Technológiai Minisztérium a települési önkormányzatok helyi közösségi közlekedésének támogatására 2019. évre vonatkozó pályázatát kiírta, melynek benyújtási határideje 2019. augusztus 26. A 2018. évben benyújtott pályázaton 339.000 forint támogatási összeget nyertünk.

A pályázati kiírás alapján az a települési önkormányzat, amely a helyi közforgalmú közlekedést (autóbusz-közlekedés) közszolgáltatási szerződés keretében tartja fenn, a kiírásban meghatározott feltételek megléte esetén, vissza nem térítendő, a Magyarország 2019. évi központi költségvetésről szóló 2018. évi L. törvény 3. mellékletének I. 5. pontja, valamint 3. mellékletének Kiegészítő szabályok 1. c) pontja alapján a települési önkormányzatok 2019. évben is igényelhetnek költségvetési támogatást a helyi közösségi közlekedés támogatására.

A támogatás igénylésének feltétele az önkormányzat képviselő-testületi határozatba foglalt nyilatkozata arról, hogy a helyi közlekedés működtetéséhez (folyamatos üzemeltetéséhez és eszközfenntartási ráfordításaihoz), valamint fejlesztéséhez (beruházásaihoz) a tárgyévet megelőző évben szolgáltatóként a kérelem benyújtásáig milyen nettó összegű saját forrásból származó, vissza nem térítendő önkormányzati támogatással járult hozzá, mely összeg a helyi költségvetésben beépítésre került, továbbá a helyi közlekedést 2019. január 1-jétől december 31-ig folyamatosan fenntartja.

A pályázat benyújtása a Magyar Államkincstár által üzemeltetett ÖNEGM (Önkormányzati Előirányzat Gazdálkodási Modul) rendszerben elektronikusan történik.

A támogatásról a közlekedésért felelős miniszter 2019. október 9-éig dönt a Tárcaközi Bizottság javaslata alapján.

Javaslom a Tisztelt Képviselő-testületnek az előterjesztés megtárgyalását és a határozati javaslat elfogadását.

# Határozati javaslat

A Csongrád Város Önkormányzatának Képviselő-testülete megtárgyalta „*A települési önkormányzatok helyi közösségi közlekedésének támogatás elnyerésére irányuló pályázat benyújtása”* tárgyú előterjesztést és a következő döntést hozta:

1. Csongrád Város Önkormányzatának Képviselő-testülete nyilatkozik, hogy
2. a helyi autóbusz-közlekedés működtetéséhez (folyamatos üzemeltetéséhez és eszközfenntartási ráfordításaihoz), valamint fejlesztéséhez (beruházásaihoz) 2018. évben 3.787 eFt bruttó összegű, saját forrásból származó vissza nem térítendő önkormányzati támogatással járult hozzá,
3. az önkormányzat a helyi autóbusz-közlekedést 2019. január 1.-jétől december 31.-éig folyamatosan fenntartja.
4. Csongrád Város közigazgatási területén végzendő helyi, menetrend szerinti autóbusszal történő személyszállítási tevékenység ellátására kiírt pályázati eljárás útján kötötte meg a közszolgáltatási szerződést.
5. A Képviselő-testület felhatalmazza a polgármestert a támogatási kérelem, és a pályázat benyújtására a Magyar Államkincstár területi Igazgatóságához.

Határidő: 2019. augusztus 21.

Felelős: Bedő Tamás polgármester

Csongrád, 2019. augusztus 8.

Bedő Tamás

polgármester